Snuffelhond spoor verdagte op na moordArgieffoto: SAPD Kol. Sabata Mokgwabone, woordvoerder van die polisie, het gesê die liggaam van ŉ 53-jarige vrou is in ŉ beboste gebied naby die Ngakane-gedeelte van die Uitkyk-nedersetting gevind. Sy is vermoedelik verkrag voordat sy vermoor is. “Polisiebeamptes het ŉ snuffelhond gebruik om hulle van die toneel tot by die verdagte se huis te neem waar hy gevind is met bloedbevlekte klere aan,” het Mokgwabone gesê. Die verdagte is in hegtenis geneem en sal Maandag in die Madikwe-landdroshof verskyn. Die motief vir die moord is nog nie bekend nie. Lt.genl. Baile Motswenyane, die provinsiale polisiekommissaris, het die polisie se werk om die verdagte in hegtenis te neem geloof, maar gesê dit is “walglik dat Vrouemaand op so ŉ manier tot ŉ einde moet kom”.